**Višina zneska za vračilo trošarine za komercialni prevoz za davčno obdobje maj, junij in julij 2022 znaša 0 evrov**

Z Uredbo o spremembah Uredbe o določitvi zneska trošarine za energente (Uradni list RS, št. 12/2022) so bili znižani zneski trošarine za nekatere energente. Za plinsko olje za pogonski namen je je bil tako določen znesek trošarine 330,00 evrov za 1.000 litrov, z veljavnostjo od 1. 2. 2022 in do 30. 4. 2022. O tem smo vas seznanili tudi z [obvestilom](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FNovice%2F2022%2FVisina_zneska_za_vracilo_trosarine_za_komercialni_prevoz_za_davcna_obdobja_februar_marec_in_april_2022_znasa_0_evrov.docx&wdOrigin=BROWSELINK) na naši spletni strani.

Obveščamo vas, da je bila v Uradnem listu RS št. 57/2022, dne 28. 4. 2022, objavljena [Uredba o spremembi Uredbe o spremembah Uredbe o določitvi zneska trošarine za energente (v nadaljevanju uredba)](https://www.uradni-list.si/glasilo-uradni-list-rs/vsebina/2022-01-1257/uredba-o-spremembi-uredbe-o-spremembah-uredbe-o-dolocitvi-zneska-trosarine-za-energente), ki podaljšuje veljavnost znižanih zneskov trošarine za nekatere energente do 31. julija 2022.

V skladu z uredbo je veljavnost znižanega zneska trošarine za plinsko olje za pogonski namen (330,00 evrov za 1000 litrov), **podaljšana** **do 31. julija 2022.** Znesek predstavlja najnižji dovoljen znesek za obdavčitev energenta, ki ga določa 7. člen Direktive Sveta o prestrukturiranju okvira Skupnosti za obdavčitev energentov in električne energije (2003/96/ES).

V prvem odstavku 95. člena Zakona o trošarinah (Uradni list RS, št. 47/16, 92/21 in 192/21) je določeno, da se za namene vračila trošarine za komercialni prevoz določi znesek vračila, ki predstavlja razliko med  zneskom povprečne trošarine, ki jo za posamezni koledarski mesec ugotovi minister, pristojen za finance, in najnižjim dovoljenim zneskom, ki ga določa 7. člen Direktive 2003/96/ES.

Glede na predpisan način izračuna zneska za vračilo bo **za davčna obdobja maj, junij in julij 2022 višina zneska za vračilo trošarine za komercialni prevoz znašala 0 evrov.**

**Upravičencem, ki bodo morebiti predložili zahtevke za vračilo trošarine za komercialni prevoz kot mesečni zahtevek za davčno obdobje maj, junij in julij 2022 ali kot trimesečni zahtevek za davčno obdobje april – junij ne bo ugodeno,** kljub temu, da so dejansko porabili pogonsko gorivo za komercialni prevoz.

Glede na specifično situacijo vezano na izračun zneska za vračilo trošarine, vas o pričakovani odločitvi davčnega organa vnaprej **seznanjamo z namenom zmanjšanja  administrativne obremenitve tako za upravičence kot za davčni organ**, ker **ne bo mogoče priznati pravice do vračila** saj bo **znesek za vračilo znašal 0 evrov.**